MARKAZLAShTIRILGAN MANBALAR HISOBIDAN MOLIYALAShTIRILADIGAN OBYEKTLAR BOʻYIChA QURILISh MUDDATLARI VA ShARTNOMA MAJBURIYATLARIGA RIOYA ETILIShI USTIDAN MONITORING YuRITISh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2021-12-03)

Oʻzbekiston Respublikasi Vazirlar Mahkamasining 2003-yil 3-iyuldagi 302-son qarori (Oʻzbekiston Respublikasi qonun hujjatlari toʻplami, 2003-y., 13-son, 105-modda) bilan tasdiqlangan Oʻzbekiston Respublikasi hududida kapital qurilishda tanlov savdolari toʻgʻrisidagi nizomga hamda Oʻzbekiston Respublikasi Prezidentining 2008-yil 2-oktabrdagi PQ–969-son “Oʻzbekiston Respublikasining 2009-yilgi Investitsiya dasturi toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2008-y., 40-41-son, 408-modda) muvofiq “Davarxitektqurilish” qoʻmitasi qaror qiladi: 1. Markazlashtirilgan manbalar hisobidan moliyalashtiriladigan obyektlar boʻyicha qurilish muddatlari va shartnoma majburiyatlariga rioya etilishi ustidan monitoring yuritish tartibi toʻgʻrisidagi nizom ilovaga muvofiq tasdiqlansin. 2. “Davarxitektqurilish” qoʻmitasining 2003-yil 19-avgustdagi 5-sonli “Tanlov savdolari natijalari boʻyicha tuzilgan shartnomalar yuzasidan majburiyatlar bajarilishi monitoringini tashkil qilish toʻgʻrisida”gi qarori (2003-yil 23-sentabr, roʻyxat raqami 1274 — Meʼyoriy hujjatlar axborotnomasi, 2003-y., 17-18-son) oʻz kuchini yoʻqotgan deb hisoblansin. 3. Mazkur qaror Oʻzbekiston Respublikasi Adliya vazirligida davlat roʻyxatiga olingan kundan boshlab oʻn kun oʻtgach kuchga kiritilsin. Ushbu Nizom Oʻzbekiston Respublikasi Vazirlar Mahkamasining 2003-yil 3-iyuldagi 302-son “Kapital qurilishda tanlov savdolari tizimini takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2003-y., 13-son, 105-modda) hamda 2003-yil 2-dekabrdagi 538-son “Oʻzbekiston Respublikasi Davlat arxitektura va qurilish qoʻmitasi faoliyatini takomillashtirish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2003-y., 23-son, 233-modda) qarorlariga muvofiq markazlashtirilgan manbalar hisobidan moliyalashtiriladigan obyektlar boʻyicha qurilish muddatlari va shartnoma majburiyatlariga rioya etilishi ustidan monitoring yuritish (bundan keyingi oʻrinlarda monitoring deb yuritiladi) tartibini belgilaydi. 1. Monitoring yuritish markazlashtirilgan manbalar hisobidan moliyalashtiriladigan obyektlar boʻyicha oʻtkazilgan tanlov savdolari natijalariga koʻra tuzilgan shartnoma shartlarining buyurtmachilar va pudratchilar tomonidan bajarilishini nazorat qilish maqsadida olib boriladi. 2. Monitoring yuritish yangi qurilish, korxonalarni kengaytirish, rekonstruksiya qilish, zamonaviylashtirish va texnika bilan qayta jihozlash, obyektlarni kapital taʼmirlash yuzasidan oʻtkazilgan tanlov savdolari natijalariga koʻra tuzilgan shartnomalar boʻyicha har oyda amalga oshiriladi. 3. Monitoring yuritishning dastlabki bosqichi buyurtmachi va pudratchi tomonidan tanlov savdolari natijalariga koʻra tuzilgan shartnoma majburiyatlari bajarilishi boʻyicha Oʻzbekiston Respublikasi Davlat arxitektura va qurilish qoʻmitasi (bundan keyingi oʻrinlarda “Davarxitektqurilish” qoʻmitasi deb ataladi) qurilishda tanlov savdolari va narxlarni shakllantirish hududiy konsalting markaziga (keyingi oʻrinlarda konsalting markazi deb ataladi) ushbu Nizomning 1 va 2-ilovalariga muvofiq har oyda taqdim etib boriladigan axborotlarni tahlil qilish yoʻli bilan amalga oshiriladi. 4. Konsalting markazlari buyurtmachilar va pudratchilar tomonidan taqdim etilgan axborotlarni tahlil qiladi hamda ushbu Nizomning 1 va 2-ilovalarida belgilangan jadvallar asosida har oyda “Davarxitektqurilish” qoʻmitasiga hisobot taqdim etadi. 5. Konsalting markazlari “Davarxitektqurilish” qoʻmitasining Davlat arxitektura-qurilish nazorati hududiy inspeksiyalari (bundan keyingi oʻrinlarda “Davarxitektqurilish” qoʻmitasining hududiy inspeksiyalari deb yuritiladi) bilan birgalikda buyurtmachi va pudratchilar tomonidan taqdim etilgan monitoring yuritish boʻyicha tayyorlangan maʼlumotlarini tekshirish boʻyicha joylardagi tanlanma obyektlarga chiqib, amalda bajarilgan ishlarni solishtirish (obyektlar umumiy sonining 50 foizidan kam boʻlmagan) yoʻli bilan nazorat oʻrnatishi kerak. Konsalting markazlari hamda “Davarxitektqurilish” qoʻmitasining hududiy inspeksiyalari tanlanma obyektlar boʻyicha amalda bajarilgan ishlarni oʻrganib chiqish natijalari yuzasidan ushbu Nizomning 3-ilovasiga muvofiq monitoring maʼlumotlarini tayyorlaydi va “Davarxitektqurilish” qoʻmitasiga taqdim etadi. 6. “Davarxitektqurilish” qoʻmitasi har chorakda monitoring yuritish natijalari boʻyicha viloyatlar kesimida va moliyalashtirish mablagʻlari koʻrsatilgan shaklda Oʻzbekiston Respublikasi Vazirlar Mahkamasiga tahliliy maʼlumotnoma taqdim etadi. 7. Monitoring yuritish natijalari boʻyicha tayyorlanadigan maʼlumotlar toʻliq va haqqoniy boʻlishi kerak. 8. Qurilish obyektlarining nomi, foydalanishga topshirish muddatlari va qiymatlari buyurtmachining tanlov savdolari natijalari boʻyicha hisobotiga muvofiq boʻlishi kerak. 9. Buyurtmachilar, pudratchilar, Konsalting markazlari, “Davarxitektqurilish” qoʻmitasining hududiy inspeksiyalari hamda “Davarxitektqurilish” qoʻmitasi belgilangan tartibda taqdim etilayotgan monitoring yuritish natijalari boʻyicha tayyorlangan maʼlumotlarning toʻliqligi, haqqoniyligi va oʻz vaqtida topshirilishi uchun shaxsan javobgardirlar.